recursal/SuperWikiNEXT-32B huggingface dataset:
Physcomitrella patens -sammal kasvaa petrimaljoissa, joissa on agarpohjaista kasvualustaa.
Kasvien kasvatusta koeputkissa.
**Mikrolisäys** tarkoittaa kasvien suvutonta lisäämistä eli kloonaamista solukkoviljelymenetelmien avulla. Mikrolisättäessä kasvia siitä irrotetaan solukkoa tai kasvupiste, joka siirretään kasvamaan steriilille ravintoalustalle, jossa siitä muodostuu uusi kasvi. Mikrolisäyksessä käytetään usein apuna kasvihormoneja, kuten auksiinia ja sytokiniiniä.

Esimerkki mikrolisäyksen kulusta
--------------------------------

Mikrolisättävästä kasvista irrotetaan haluttua solukkoa tai kasvupisteitä ja siirretään ne kasvamaan joko ravintoliuokseen tai kiinteälle ravintoalustalle. Irrotettu kasvupiste alkaa muodostaa yleensä versoa, mutta irrotettu solukko ryhtyy tuottamaan kallusta erilaistuneiden solujen sijaan. 

Kasvupisteen tuottama verso siirretään yleensä suoraan juurrutusalustalle, joka sisältää auksiinia, ja juurten muodostuttua se istutetaan multaan. Solukosta muodostunut kallus voidaan jakaa pienempiin osiin ja siirtää edelleen ravintoliuokseen tai -alustalle ja siten lisätä kalluksen määrää. Kun kallusta on tuotettu tarpeeksi, siirretään kalluspaloja versotusalustoille, jotka sisältävät sytokiniiniä ja joissa kallus alkaa tuottaa pieniä versoja. Versojen ollessa noin senttimetrin korkuisia ne leikataan irti kalluksesta ja siirretään juurrutusalustalle, jossa niihin muodostuu juuret. Juurten ollessa sopivan mittaisia voidaan tuotetut versot istuttaa multaan.

Mikrolisättäviä lajeja
----------------------

Mikrolisäys on taloudellisesti merkittävä tapa tuottaa uusia taimia monilla kasvilajeilla, joiden siementuotanto on heikkoa tai olematonta, kuten banaanilla. Muita yleisesti mikrolisättäviä lajeja ovat mm. avokado, sitrushedelmät, ananas, peruna, mansikka, viiniköynnös, vadelma, herukat sekä puut kuten lehmukset.

Lähteet
-------

1. ↑  Parkkinen, Laura: *Koivun mikrolisääminen ja mykoritsainokulaatio in vitro -kasvatuksessa*, s. 10. Pro gradu. Biotieteiden laitos, luonnontieteiden ja metsätieteiden tiedekunta, Itä-Suomen yliopisto, 2012. Teoksen verkkoversio (viitattu 30.8.2020).

Aiheesta muualla
----------------

* Kuvia tai muita tiedostoja aiheesta **Mikrolisäys** Wikimedia Commonsissa

* Kononen, Heidi & Keski-Korpela, Niina: Mikrolisäys tuottaa terveitä kasvikopioita *Yle Uutiset*.  14.4.2013. Viitattu 30.8.2020.
* Vesala, Kati: *Mikrolisäys. Mikrolisäyslaboratorion toimintaohje*. Ammattikorkeakoulun opinnäytetyö, puutarhatalouden koulutusohjelma. Lepaa: Hämeen ammattikorkeakoulu – HAMK, 2013. Teoksen verkkoversio (viitattu 30.8.2020).
|  |
| --- |
| Selamektiini |
| Selamektiini |
| **Systemaattinen (IUPAC) nimi** |
| (1R,4S,5'S,6R,6'S,8R,10E,12S,13S,14E,16E,20R,21Z,24S)-6'-sykloheksyyli-24-hydroksi-21-hydroksi-imino-12-[(2R,4S,5S,6S)-5-hydroksi-4-metoksi-6-metyylioksan-2-yyli]oksi-5',11,13,22-tetrametyylispiro[3,7,19-trioksatetrasyklo[15.6.1.14,8.020,24]pentakosa-10,14,16,22-tetraeeni-6,2'-oksaani]-2-oni |
| **Tunnisteet** |
| CAS-numero | 220119-17-5 |
| ATC-koodi | QP54AA05 |
| PubChem | 9578507 |
| **Kemialliset tiedot** |
| Kaava | C43H63NO11 |
| Moolimassa | 769,96 |
| SMILES | Etsi tietokannasta: eMolecules, PubChem |
| **Farmakokineettiset tiedot** |
| Hyötyosuus |  ? |
| Metabolia |  ? |
| Puoliintumisaika |  ? |
| Ekskreetio |  ? |
| **Terapeuttiset näkökohdat** |
| Raskauskategoria | ? |
| Reseptiluokitus | 
 |
| Antotapa | Topikaalinen |

**Selamektiini** (C43H63NO11) on eläinten, erityisesti koirien ja kissojen hoitoon kehitetty lääke. Sitä käytetään erilaisiin matoihin kuten suolinkaiseen ja hakamatoon. Sitä annetaan loishäätönä myös erilaisiin tauteja levittäviin vektoreihin kuten punkkeihin, täihin, väiveisiin, sydänmatoa aiheuttaviin sääskiin sekä kirppuihin, jopa kirppuallergiaan.

Kyseessä on puolisynteettinen yhdiste, joka luetaan avermektiiniluokkaan.

Aine annostellaan iholle, mieluimmin niskaan, jota hoidettava eläin ei pääse nuolemaan. Hoito voidaan toistaa esimerkiksi kuukauden välein tarpeen vaatiessa. Riippuen taudinkuvasta tarvitaan tavallisesti myös muuta hoitoa kuten antibiootteja, kortisonia ja mekaanista hoitoa eli esimerkiksi harjausta, kampausta ja eläimen ulkoista tarkastelua päivittäin. 

Aine tunnetaan kauppanimillä *Stronghold* ja *Revolution*. Ainetta saa myydä muun muassa Suomessa eläinlääkärin reseptillä.

Lähteet
-------

1. ↑  Selamectin, valmisteyhteenveto Pfizer Ltd. Viitattu 21.7.2014.
2. ↑  ChemBlink: Selamectin (Arkistoitu – Internet Archive) (englanniksi)
**Jarmo Lehtonen** (15. tammikuuta 1961 Äänekoski – 14. kesäkuuta 2017 Jyväskylä) oli suomalainen koripalloilija ja koripallotoimija. Lehtonen edusti kasvattajaseuraansa Äänekosken Huimaa kaksi kautta miesten SM-sarjassa. Hänen pelikausinaan Huima myös nousi kahdesti SM-sarjaan ja voitti A-nuorten Suomen mestaruuden. Liikuntatieteiden maisteri Lehtonen työskenteli pelaajauransa jälkeen muun muassa Suomen Koripalloliiton alue- ja kenttäpäällikkönä. Hän toimi myös Suomen miesten maajoukkueen ja haastajamaajoukkueen valmennusryhmissä.

Pelaajaura
----------

Äänekosken Huiman kasvatti Lehtonen nousi kasvattajaseuransa miesten edustusjoukkueeseen jo 17-vuotiaana ja toimi sen kapteenina. Vuonna 1980 Lehtonen voitti Huiman A-poikajoukkueessa ikäluokan Suomen mestaruuden, ja samana vuonna hän pelasi neljä A-nuorten maaottelua. Huima nousi Lehtosen aikana kahdesti, vuosina 1981 ja 1986, miesten SM-sarjaan. Lehtonen pelasi myös kummatkin pelivuosiensa Huiman SM-sarjakaudet kuuluen joukkueen parhaimpiin pisteidentekijöihin. Hän lopetti pelaajauransa 28-vuotiaana.

Pelaajauran jälkeen
-------------------

Lehtonen valmistui liikuntatieteiden maisteriksi Jyväskylän yliopistosta ja toimi 1980- ja 1990-lukujen vaihteessa Suomen miesten maajoukkueen valmennusryhmässä Eero Saarisen alaisuudessa sekä miesten haastajamaajoukkueen valmentajana. Hän työskenteli vuodet 1989–1994 Työväen Urheiluliitossa ja tämän jälkeen Suomen Koripalloliitossa Jyväskylässä alue- ja kenttäpäällikkönä. Lehtonen kuoli Jyväskylän keskussairaalassa 56-vuotiaana kesäkuun 14. päivän illalla nopeasti edenneeseen sairauteen.

Lähteet
-------

* Jarmo Lehtonen Suomen Koripalloliitto

### Viitteet

1. ↑  Kuolinilmoitus, Keskisuomalainen 9.7.2017, s. 45
2. ↑
3. ↑
4. 1 2
5. 1 2
6. ↑  Jarmo Lehtonen – Suomen Koripalloliitto
7. ↑   (Arkistoitu – Internet Archive)
**Jarmo Tapio Louvo** (s. 27. syyskuuta 1934 Viipuri) on suomalainen eläinlääkäri ja Kaakkois-Suomen ympäristökeskuksen johtaja. Hänen puolisonsa vuodesta 1956 on erikoishammaslääkäri, kansanedustaja Anna-Kaarina Louvo.

Louvo valmistui ylioppilaaksi Kauhavan yhteiskoulusta vuonna 1955 ja suoritti asepalveluksensa vuonna 1956 Ilmasotakoulun ohjaajaupseerikurssilla LntUK-25. Opinnot jatkuivat Tukholman Eläinlääketieteellisessä korkeakoulussa, Louvo valmistui Eläinlääketieteellisestä korkeakoulusta, Helsingissä eläinlääketieteen lisensiaatiksi 1965. Hän toimi kunnalliseläinlääkärinä 1965—1976 Kinnulassa ja Anjalassa ja siirtyi Anjalankosken kaupungin eläinlääkärin virasta Kaakkois-Suomen sotilasläänin sotilaseläinlääkärin tehtävään. Hän palveli rauhanturvajoukoissa YK:n Golan UNDOF-operaatiossa 1980 ja siirtyi Puolustusvoimien pääesikunnan erillisen toimiston toimistopäälliköksi 1981. Louvo toimi Kymen lääninhallituksen ympäristönsuojelutoimiston päällikkönä 1982–1994 ja Kaakkois-Suomen ympäristökeskuksen johtajana 1995 alkaen, josta hän jäi eläkkeelle 1998.

Louvolla on keksintöjä liittyen kompostointiin ja kuivakäymälöihin. 

Louvo aloitti yksinlauluharrastuksen Vaasan musiikkikoulussa Gösta Stråhlen oppilaana 1954 ja jatkoi Jolanda di Maria Petrisin oppilaana 1979 asti. Louvo on levyttänyt äänitteet *Huolet haihtuu, onneen vaihtuu* (1997) ja *Minun sydämeni on valmis* (2014).

Lähteet
-------

1. ↑  Eläinlääkärihaku *Evira*. Viitattu 2.8.2022. /
2. ↑  Mäkinen, Kirsti: Pienten yksiköiden talousjätevesien käsittelymahdollisuudet *Vesihallitus*.  27.9.2005. Viitattu 2.8.2022.
3. ↑  STT: Valkoselkätikan pesimäalueiden rauhoituksesta *Helsingin Sanomat*.  22.3.1990. Viitattu 2.8.2022.
4. ↑  Manninen, Tuomas: Panssarit ja sotaväki suojelemaan laillisia hakkutyömaita?. (sanomalehti) *Ilta-Sanomat*, 21.9.1990, 58. vsk.
5. ↑  Väisänen, Pekka: Ympäristökeskuksille nimitettiin johtajat *Helsingin Sanomat*.  26.3.1995. Viitattu 2.8.2022.
6. ↑  Apparatus for treating biological waste by means of composting *Official Gazette of the United States Patent and Trademark Office*.  6.1.1987. Viitattu 2.8.2022. (englanniksi)
7. ↑  Biological Latrine *European Patent Office*.  23.1.1985. Viitattu 2.8.2006. (englanniksi)
8. ↑  Vaasan musiikkikoulun 1. oppilasnäyte. (sanomalehti) *Vaasa*, toukokuu 1954, 51. vsk.
9. ↑  Huolet haihtuu - onneen vaihtuu *Kansalliskirjasto Finna*.  1997. Viitattu 2.8.2022.
10. ↑  Jarmo Louvo ja Ahvion Torvisoittokunta *Discogs*.  1997. Viitattu 2.8.2022.
11. ↑  Minun sydämeni on valmis *Fono äänitetietokanta*.  2004. Viitattu 2.8.2022.
**Meelva järv** (myös *Määrasto raba laugas*) on Virossa Põlvamaalla Räpinan kunnassa sijaitseva luonnollinen järvi.

Maantietoa
----------

Järven pinta-ala on 75 hehtaaria ja se on 2,7 kilometriä pitkä ja 550 metriä leveä. Se sijaitsee Meelvan kylän länsilaidalla Meelvan suon itäpuolella. Meelvan lähimmille taloille ja pelloille tulee matkaa alle puoli kilometriä. Järvellä on vain yksi saari, jonka pinta-ala on 0,64 ha. Sen laskuoja on Toolamaa oja, joka yhtyy 2,7 kilometriä etelässä Võhandu jõgeen. Järven valuma-alueen laajuus on 13,4 neliökilometriä.

Järvi on luodattu ja sen keskisyvyys on 2,0 metriä ja suurin syvyys 3,2 metriä. Järven tilavuudeksi on arvioitu 0,00150 kuutiokilometriä eli 1,50 miljoonaa kuutiometriä. Järven rantaviivan pituus on 6,6 kilometriä ja sen rannat ovat suo- tai metsämaata.

Järven luokittelu ja ekologia
-----------------------------

Järvi on Vesipolitiikan puitedirektiivin (VPD) (vir. *Veepoliitika Raamdirektiivi, (VRD)*) luokituksen (VRD 4) mukaan veden kovuuden osalta pehmeävetinen järvi, jonka vedenväri on tumma (vir. *pehme- ja tumedaveeline järv*).

Järvi luokitellaan limnologisesti asidotrofiseksi järveksi, jonka vesi on samanaikaisesti sekä humuspitoista että mineraalipitoista (vir. *atsidotroofne tai mineraalmaa huumustoiteline*, AT).

Lähteet
-------

1. 1 2 3 4  Tamre, Ruta (toim.): *Eesti järvede nimestik*. Tallinna, Viro: Keskkonnaministeeriumi Info- ja Tehnokeskus, 2006. ISBN 978-9985-881-40-8. Teoksen verkkoversio (PDF) (viitattu 3.3.2017). (viroksi) (Arkistoitu – Internet Archive)
2. 1 2 3  Keskkonnaregister: Meelva järv (vee2113600) *Keskonnainfo*. Tallinna, Viro:  Keskkonnaministeerium. Viitattu 3.3.2017. (viroksi)

Aiheesta muualla
----------------

* Eesti Entsükopeedia: Meelva järv, viitattu 3.3.2017
* Keskkonnaamet: Meelva maastikukaitseala (Meelva loodusala ja Meelva linnuala) kaitsekorralduskava, 2015, viitattu 3.3.2017
**Jarmo Kuusisto** (5. huhtikuuta 1961 Uusikaupunki) on suomalainen jääkiekkoilija. Hän pelasi puolustajana SM-liigassa vuosina 1979–1998 Rauman Lukossa ja Porin Ässissä. Lisäksi hän pelasi Rauman Lukon 1-divisioonaan kaudeksi 1983–84 pudonneessa joukkueessa (Lukko nousi kauden jälkeen takaisin SM-Liigaan), kauden 1996–97 Ruotsissa Tukholman AIK:ssa sekä uransa loppupuolella 2 kautta (1998–2000) Tanskassa Herningissä ja useita kausia Ranskassa.

Kuusisto edusti Suomea 92 A-maaottelussa, 38 B-maaottelussa ja kahdeksassa nuorten maaottelussa. Arvokisoissa Kuusisto pelasi nuorten MM-kisoissa 1981 ja aikuisten MM-kisoissa vuosina 1987, 1989 ja 1990.

Peliuransa jälkeen Kuusisto on toiminut valmentajana Italian Alleghessa 2004-05, Ranskan Brest Albatrosesissa (ns. 2-joukkue, jossa aiemmin itse pelasi) 2006–2011 ja Suomisarjan HC Satakunnassa 2011–.

Seurat pelaajana
----------------

* 1979-83 Lukko (SM-Liiga)
* 1983-84 Lukko (I Divisioona)
* 1984-95 Lukko (SM-Liiga)
* 1995-96 Brest (Ranska, pääsarja) ja Ässät (SM-Liiga)
* 1996-97 AIK (Ruotsi, Elitserien)
* 1997-98 Lukko (SM-Liiga)
* 1998-00 Herning (Tanska, pääsarja)
* 2000-01 Caen (Ranska, pääsarja)
* 2001-02 Brest (Ranska, pääsarja)
* 2002-03 Brest II (Ranska, 3.divisioona)
* 2003-04 Brest II (Ranska, 2.divisioona)

Lähteet
-------

1. ↑  Kallioniemi, Riku (vt. päätoim.): *Jääkiekkokirja 2018*, s. 486. Jääkiekon SM-liiga Oy, 2017. ISSN 0784-3321.
2. ↑  Kallioniemi, Riku (vt. päätoim.): *Jääkiekkokirja 2018*, s. 339. Jääkiekon SM-liiga Oy, 2017. ISSN 0784-3321.
3. ↑  Kallioniemi, Riku (vt. päätoim.): *Jääkiekkokirja 2018*, s. 310, 314. Jääkiekon SM-liiga Oy, 2017. ISSN 0784-3321.

Aiheesta muualla
----------------

* Jarmo Kuusisto *Elite Prospects*. Everysport Media Group AB.  (englanniksi)

  

Suomen joukkue – Jääkiekon MM-kilpailut 1987
1 Kamppuri |
2 Numminen |
3 Laksola |
5 Kuusisto |
6 Ruotanen |
7 Jutila |
8 Ojanen |
10 Susi |
12 Jalonen |
13 Jalo |
14 Kurkinen |
15 Järvi |
16 Virtanen |
17 Järvelä (**C**) |
19 Myllys |
20 Ruuttu |
22 Seppo |
23 Virta |
24 Mikkolainen |
25 Summanen |
26 Torkki |
29 Skriko |
30 Tammi |
Valmentaja Rauno Korpi

Suomen joukkue – Jääkiekon MM-kilpailut 1989
1 Ketterer |
2 Narvanmaa |
3 Blomqvist (**C**) |
4 Lehtonen |
5 Kuusisto |
7 Saarinen |
9 Eloranta |
10 Susi |
11 Tikkanen |
12 Jalonen |
14 Järvinen |
15 Järvenpää |
17 Kurri |
19 Lindfors |
20 Vilander |
22 Vuori |
23 Virta |
24 Mikkolainen |
26 Keskinen |
29 Ruotsalainen |
30 Tammi |
31 Järvi |
33 Seppo |
Valmentaja Pentti Matikainen

Suomen joukkue – Jääkiekon MM-kilpailut 1990
1 Ketterer |
3 Rautio |
4 Lumme |
5 Kuusisto |
6 Ruotanen (**C**) |
7 Saarinen |
8 Laksola |
9 Leime |
11 Järvenpää |
13 Jalo |
14 Järvinen |
15 Arbelius |
19 Lindfors |
20 Vilander |
21 Ruuttu |
22 Vuori |
23 Henriksson |
24 Mikkolainen |
25 Summanen |
26 Keskinen |
28 Helminen |
29 Tirkkonen |
30 Tammi |
Valmentaja Pentti Matikainen
**Anost** on kunta Ranskassa Saône-et-Loiren departementissa Bourgogne-Franche-Comtén alueella. Se sijaitsee noin 24 kilometriä Autunin kaupungista luoteeseen.

Saint-Germainin kirkko
Seutua hallitsi keskiajalla linna *Château de Roussillon*, joka on nykyään raunioina. Kunnan keskustassa olevassa Saint-Germainin kirkossa on kaksi 1100-luvulta peräisin olevaa kalkkikivestä valmistettua makaavaa hahmoa. Toinen kuvaa aseistettua ritaria Jehan de Roussillonia, ja toinen hänen vaimoaan Isabeaua. Hahmot kunnostettiin vuonna 2005. Kirkko on alun perin rakennettu 1100-luvulla, mutta nykyisen ulkomuotonsa se sai 1800-luvulla. Kirkon kuori ja poikkilaiva ovat kuitenkin 1100-luvulta. 

*Maison des galvachers* toimii museona, ja kuuluu Morvanin ekomuseoihin. Museo kertoo alueella työskennelleistä miehistä, joita kutsuttiin ranskankielisellä nimellä *galvachers*. He olivat maataloudesta niukan elantonsa saavia, jotka hankkivat lisäansioita esimerkiksi härkävaljakon kanssa raskaista kuljetustöistä ja muista vetoapua tarvitsevista huoltotöistä.

1900-luvun alussa avattiin kapearaiteinen rautatieyhteys Autunin ja Château-Chinonin välille. Se oli ensimmäinen rautatieyhteys poikki Morvanin hankalan maaston. Pienet 3-4 vaunun junat kuljettivat päivittäin ihmisiä, sekä erilaisia tavaroita kuten karjaa, siipikarjaa, puuta, kalkkia ja kiveä. Anostissa oli kaksi rautatieasemaa. Yhteys lopetettiin 1930-luvun lopulla, jolloin linja-autot syrjäyttivät sen. 

Kunta on osa Morvanin luonnonpuistoa (*Parc naturel régional du Morvan*).

Lähteet
-------

1. ↑  Comparateur de territoire Institut National de la Statistique et des Études Économiques. Viitattu 25.12.2021. (ranskaksi)
2. ↑  Eglise Saint-Germain-de-Paris Patrimoine du Morvan. Viitattu 25.12.2021. (ranskaksi)
3. ↑  Les Gisants Mairie de Anost. Viitattu 25.12.2021. (ranskaksi)
4. ↑  Anost Patrimoine du Morvan. Viitattu 25.12.2021. (ranskaksi)
5. ↑  Gare de Vaumignon Patrimoine du Morvan. Viitattu 25.12.2021. (ranskaksi)
6. ↑  La Voie du Tacot Mairie de Anost. Viitattu 25.12.2021. (ranskaksi)
7. ↑  Les communes Parc naturel régional du Morvan. Viitattu 25.12.2021. (ranskaksi)

Aiheesta muualla
----------------

* Kuvia tai muita tiedostoja aiheesta **Anost** Wikimedia Commonsissa
**Terryton** (joissain yhteyksissä **Terrytown** tai pelkästään **Terry**) oli kaupunki Finneyn piirikunnassa Kansasin osavaltion länsiosassa Yhdysvalloissa. Kaupunki sijaitsi noin 25 kilometriä (16 mailia) pohjoiseen Garden Citystä, nykyisen valtatie US-83:n varrella.

Terrytonin perusti newyorkilainen kiinteistökeinottelija Porter D. Terry vuosien 1885–1886 maaryntäyksen aikana. Terry valitsi kaupungin paikaksi sijainnin usean suunnitellun rautatien varrelta, joten kaupungin tulevaisuus näytti valoisalta. Kaupunki oli myös postivaunujen puolimatkan asema, jossa Garden Cityn ja Scott Cityn välillä liikennöineiden postivaunujen hevoset vaihdettiin levänneisiin. Kaupungin kehittyessä sinne perustettiin useita kauppaliikkeitä ja siellä toimi myös suuri sahatavaraliike. Kaupungissa ilmestyi vuosina 1886–1889 sanomalehti *The Enterprise*, vuosina 1888–1889 sen nimi oli *The Eye*. Terrytoniin perustettiin postitoimisto vuonna 1886, ja muutamia taukoja lukuun ottamatta se toimi vuoteen 1923 saakka.

Terrytonissa oli sen kukoistuksen aikana aktiivinen baseballjoukkue, jota sanottiin seudun parhaaksi. Joukkueen pelit lauantaisin keräsivät katsojia ja kauppiaita laajalta alueelta.

Terryton kukoisti kolmen tai neljän vuoden ajan, mutta alueen maanviljelijöitä koetelleet kuivuudet ja poismuutto koituivat pikkukaupungin kohtaloksi.  Kaupungista ei ole jäljellä yhtään rakennusta, eikä sitä mainita enää vuoden 1910 palstakartoissa.

Lähteet
-------

1. ↑  Terryton *skyways.lib.ks.us*.  Arkistoitu 8.6.2013. Viitattu 27.9.2012.
2. 1 2 3 4  Terryton *Lost Towns of Finney County*. Hubris Communications. Viitattu 27.9.2012. (englanniksi)
3. ↑  Kansas Post Offices, 1828–1961 Kansas Historical Foundation. Viitattu 27.9.2012. (englanniksi)
4. ↑  Plat Book of Finney County, Kansas Kansas Historical Foundation. Viitattu 27.9.2012.
Messerschmitt Bf 161 v2
**Messerschmitt Bf 161** oli saksalainen 1930-luvulla kehitetty kaksimoottorinen, yksitasoinen ja kokometallirakenteinen tiedustelulentokoneen prototyyppi.

Kehitys- ja käyttöhistoria
--------------------------

1930-luvun puolivälissä saksalaiset lentokonevalmistajat kehittivät uusia lentokonetyyppejä Luftwaffen kasvaviin tarpeisiin. Hävittäjä- ja pommikoneiden lisäksi oli puute ajanmukaisesta tiedustelukonetyypistä. Willy Messerschmittin suunnitteleman Messerschmitt Bf 110:n kehityksen ohella otettiin suunnittelun alle uusi, osin Bf 110:een perustuva nopea tiedustelukonetyyppi, jonka nimeksi tuli Messerschmitt Bf 161. Saksan ilmailuministeriön RLM:n (*Reichsluftfahrtministerium*) vuonna 1935 julkistama spesifikaatio nopeasta pommituskoneesta sai Messerschmittin kuitenkin luopumaan toistaiseksi tiedustelukoneen kehittämisestä, ja suunnittelu kohdistettiin ensisijaisesti rakenteeltaan Bf 161:n kaltaiseen nopean pommikoneen prototyyppiin, Messerschmitt Bf 162:een. Junkersin voitettua Junkers Ju 88 -koneellaan kilpailun *Schnellbomberin* valmistuksesta, Willy Messerschmitt jatkoi Bf 161:n suunnittelua.

Bf 161:n prototyyppi V1 (siviilitunnus D-AABA, Wnr. 811) lensi ensilentonsa 9. maaliskuuta 1938, ohjaajana Bayerische Flugzeugwerke AG:n pääkoelentäjä Hermann Würster. Koneen lento-ominaisuudet olivat suunnitelmien mukaiset, tiedustelukonetyypin tarve oli kuitenkin vähentynyt oleellisesti suunnittelun pitkittyessä ja Messerschmitt Bf 110:n tultua sillä välillä tuotantoon, Bf 110:n katsottiin kykenevän raskaan hävittäjän tehtävien ohella myös tiedustelutehtävien suorittamiseen. Tämän vuoksi Bf 161-projekti siirrettiin alimpaan kiireellisyysluokkaan ja peruttiin myöhemmin kokonaan. Messerschmitt valmisti vielä toisen prototyypin valmiina olevista osakokonaisuuksista, tämän Daimler-Benz DB 600 A-moottoreilla varustetun Bf 161 V2:n (siviilitunnus D-AOFI, Wnr. 812) ensilento lennettiin 30. elokuuta 1938. Kummatkin prototyypit toimivat myöhemmin testialustoina Rechlinin koelentokeskuksessa, V2:ta käytettiin myös Messerschmitt Me 163 -projektissa hinauskoneena.

Tekniset tiedot (Bf 161 V1)
---------------------------

### Yleiset ominaisuudet

* Tyyppi: kaksimoottorinen yksitasoinen tiedustelukone
* Rakenne: metallirakenteinen
* Miehistö: 3 - ohjaaja, tähystäjä, radisti
* Kärkiväli: 16,69 m
* Pituus: 12,85 m
* Korkeus:
* Siipipinta-ala: 38,5 m²
* Tyhjäpaino:
* Lentopaino: 4 890 kg
* Moottorit: Junkers Jumo 210G, 12-sylinterinen nestejäähdytteinen V-rivimoottori, teho/moottori 730 hv.
* Valmistaja: Bayerische Flugzeugwerke AG, Saksa

### Suorituskyky

* Suurin nopeus: 440 km/h
* Matkalentonopeus:
* Lakikorkeus: 8 100 m
* Toimintasäde:

Lähteet
-------

* David Donald: *The encyclopedia of world aircraft*. Aerospace publishing, 1997. ISBN 1-85605-375-X.

Aiheesta muualla
----------------

Messerschmitt Bf 161
**Ikeon Deonta Smith** (s. 5. heinäkuuta 1997 Gainesville, Florida) on yhdysvaltalainen koripalloilija, pelipaikaltaan pääasiassa heittävä takamies. Smith pelasi kaudella 2021–2022 Tampereen Pyrinnössä Suomen pääsarjaa jonka kuukauden pelaajaksi hänet valittiin tammikuussa 2022.

Urheilu-ura
-----------

Smith pelasi yliopistokoripalloa Georgia Southernin joukkueessa vuosina 2015–2020. Kaudella 2016–2017 hän voitti Sun Belt -konferenssin korikuninkuuden ja nimettiin sen ykköstähdistöviisikkoon.

Syksyllä 2020 Smith käväisi saksalaisessa Gießen 46ersissa josta lähti ennen kauden alkua. Syksyllä 2021 hän oli mukana NBA:n kehistyssarjan joukkue Texas Legendsin joukkueessa. Joulukuussa 2021 Smith siirtyi Suomen pääsarjassa pelanneeseen Tampereen Pyrintöön. Korisliigan piste-ennätyksekseen Smith teki 22. tammikuuta Kouvoja vastaan 34 pistettä. Tammikuu oli Smithin ja Pyrinnön osalta muutenkin menestyksekäs, ja Smith nimettiin Korisliigan kuukauden pelaajaksi. Pyrintö eteni keväällä 2022 pudotuspeleihin joissa se hävisi puolivälierissä Vilppalle.

Lähteet
-------

* Ike Smith Suomen Koripalloliitto
* College Stats College Basketball at Sports-Reference.com (englanniksi)
* Ike Smith Georgia Southern University Athletics (englanniksi)

### Viitteet

1. ↑  College Basketball at Sports-Reference.com
2. ↑  Georgia Southern University Athletics
3. ↑
4. ↑
5. ↑
6. ↑
7. ↑  Ike Smith – Suomen Koripalloliitto

Aiheesta muualla
----------------

* Ike Smith Basketball Player Profile eurobasket.com (englanniksi)
**Rhaitho** (m.kreik. Ῥαϊθώ, *Rhaithō*; joskus Ῥαϊθού, *Rhaithū* tai *Rhaithou*; lat. *Raythu*), joskus translitteroituna *Raitho* tai *Raitoo*, oli antiikin aikainen kaupunki Siinailla Egyptissä. Se sijaitsi nykyisen El Torin kaupungin paikalla. Rhaithoa pidetään samana paikkana kuin *Vanhassa testamentissa* mainittu **Elim**.

Rhaitho oli satamakaupunki, joka sijaitsi Punaisenmeren rannalla ja tarkemmin Heroopoliinlahden eli nykyisen Suezinlahden eteläosan itärannalla lähellä Siinainvuorta. Sen nimi oli peräisin foinikialaisilta ja tarkoitti "Hedelmien paikkaa" lukuisien taatelipalmujen vuoksi. Kaupungin ympärillä oli aavikkoa, joka tunnettiin samalla nimellä kuin kaupunki. Erämaa toimi myöhäisantiikin aikana ja varhaisella bysanttilaisella kaudella munkkilaisuuden keskuksena, ja siellä asui useita erämaaisiä.

Elimissä (vanhassa raamatunkäännöksessä *Eelim*) israelilaiset löysivät *Toisen Mooseksen kirjan* mukaan kaksitoista vesilähdettä ja seitsemänkymmentä palmupuuta matkallaan Luvattuun maahan. Paikka tuli munkkilaisuuden keskukseksi 200-luvun lopulla ja 300-luvun alussa. Noin 378 eaa. (tai 400-luvun puolivälissä) blemmyit surmasivat Rhaithossa 43 eramaakilvoittelijaa, joita ortodoksinen kirkko muistaa pyhinä.

Luostarielämä kukoisti Rhaithossa edelleen seuraavina vuosisatoina. Rhaithon igumeenin Johanneksen pyynnöstä Johannes Siinailainen kirjoitti teoksensa *Portaat*. Rhaithon *lavra* eli pääluostari tuhottiin 1000-luvulla. Sen rauniot on kaivettu esiin.

Lähteet
-------

1. 1 2  Evangelinus Apostolides Sophocles (Evangelinós Apostolídis Sofoklís): *A Glossary of later and Byzantine Greek*, s. 499. Vol. VII. (New Series) of the Memoirs of the American Academy. Trübner & Company, 1860. Teoksen verkkoversio.
2. ↑  Rhaithou *Pleiades*. Viitattu 7.12.2020.
3. 1 2  Raithou (Tor) *Trismegistos*. Viitattu 7.12.2020.
4. 1 2 3 4  Ραϊθω Ἱερὰ Μονὴ τοῦ Ὄρους Σινᾶ. Viitattu 7.12.2020.
5. 1 2 3 4  Raitho (El-Tur) Ἱερὰ Μονὴ τοῦ Ὄρους Σινᾶ. Viitattu 7.12.2020.
6. ↑  Άγιοι Τριάντα Τρεις Πατέρες εν Ραϊθώ αναιρεθέντες *Ορθόδοξος συναξαριστής*. Viitattu 7.12.2020.
7. ↑  2. Moos. 15:27
8. 1 2  Raithossa surmatut neljäkymmentäkolme erämaakilvoittelijaa Suomen ortodoksinen kirkko. Viitattu 7.12.2020.
9. ↑  The Holy Fathers slain at Sinai and Raitho *Saints and Feasts*. Greek Orthodox Archdiocese of America. Viitattu 7.12.2020.
*Tämä artikkeli kuvaa Akatsuki-luokan hävittäjää. Ikazuchi-luokan hävittäjästä on erillinen artikkeli.*

**Ikazuchi** (jap. 雷) oli keisarillisen Japanin laivaston Akatsuki-luokan hävittäjä toisessa maailmansodassa.

Valmistus
---------

*Pääartikkeli: Akatsuki-luokka (1931)*
Alus tilattiin Uraga Dock Companylta, missä köli laskettiin 7. maaliskuuta 1930. Alus laskettiin vesille 22. lokakuuta 1931 ja valmistui 15. elokuuta 1932.

Palvelus
--------

Alus muodosti Tyynenmeren sodan alkaessa sisaralustensa kanssa 6. hävittäjäviirikön. Alus osallistui viirikön mukana Malesiaan ja Alankomaiden Itä-Intiaan tehtyihin maihinnousuihin sekä Midwayn taisteluun. Se liitettiin viirikön mukana osaksi 4. hävittäjälaivuetta, jonka tehtävänä oli toimittaa täydennyksiä Guadalcanalille.

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Ikazuchi (1931)**.
* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)
* Whitley, M. J.: *Destroyers of World War Two – an international encyclopedia*. Lontoo: Arms and Armour, 1988. ISBN 0-85368-910-5. (englanniksi)

### Viitteet

1. 1 2  Whitley, M. J. s. 195

*Akatsuki*-luokan hävittäjät
*Akatsuki* – *Hibiki* – *Ikazuchi* – *Inazuma*

|  |
| --- |
| Edeltäjä: Fubuki-luokka – Seuraaja: Hatsuharu-luokka |
**Nopean kehityksen malli (RAD)** on ohjelmistokehityksen malli, joka pyrkii nopeampaan ja laadukkaampaan*lähde?* kehitystyöhön kuin perinteiseen ohjelmistokehityksen elinkaareen tukeutuvat mallit (vrt. Vesiputousmalli).

Termin esitteli ensimmäisenä James Martin kirjassaan *Rapid Application Development* (1991). Nopean kehityksen mallin tarkoituksena on dramaattisesti lyhentää ohjelmistokehitykseen kuluvaa aikaa ja näin ollen tuntuvasti parantaa ohjelmistokehittämisen tuottavuutta.

Kehittämisen malli
------------------

Kehitystyössä kommunikointi ja suunnittelu toteutetaan ensin yhdessä perinteisen ohjelmistokehityksen mukaisesti. Suunnittelun jälkeen toteutus jaetaan sopiviin kokonaisuuksiin, komponentteihin, joiden valmistumisesta vastaa erilliset kehitystiimit. Kehitystiimit tekevät komponentin rakenteen mallintamisen ja ohjelmointityön erillään muista tiimeistä. Kehitystyö on aikasidonnaista eli komponenttien valmistumiselle on tiukat aikarajat. Lopuksi komponentit yhdistetään yhdeksi ohjelmistoksi. Mallin mukainen kehitystyö on myös vahvasti iteratiivista ja sen tukena käytetään paljon prototyyppien tekemistä.

Hyödyt
------

Nopean kehittämisen mallin hyötynä on nopea ohjelmistoprojektin läpimenoaika. Käytännössä tämä tarkoittaa, että jätettäessä alkusuunnittelu ja -määrittely vähemmälle huomiolle, säästetään aikaa itse mallinnus- ja ohjelmointityölle. Hyödyksi voidaan katsoa myös ajan ja henkilöresurssien säästö.

Kritiikki
---------

Nopean kehityksen malli on saanut myös paljon kritiikkiä osakseen. Kritiikki johtuu osin siitä, että sitä tulkitaan monella eri tapaa. Nopean kehityksen mallilla saatetaan ymmärtää vain eri ohjelmistokehityksen vaiheiden nopeuttamista tai sitä saatetaan käyttää tekosyynä sivuuttaa joitakin ohjelmistokehityksen perusperiaatteita. Mallia on kritisoitu myös siitä syystä, että nopealla kehitystyöllä ei voida saavuttaa korkeaa laatua. Sen on sanottukin soveltuvan parhaiten yksinkertaisten ohjelmistojen kehittämiseen, ja vaativien ohjemistojen rakentamiseen tulisi käyttää muita ohjelmistokehitysmalleja.

Katso myös
----------

* Ketterä ohjelmistokehitys

Kirjallisuutta
--------------

* Howard, Alan: *Rapid Application Development: rough and dirty or value-for-money engineering?*, s. 27–29. Communications of the ACM, vol. 45, 2002. (englanniksi)
* Martin, James: *Rapid Application Development*. Indianapolis, USA: Macmillan, 1991. ISBN 0-02-376775-8. (englanniksi)
**Michael Thelvén** (s. 7. tammikuuta 1961 Tukholma) on ruotsalainen jääkiekkoilija, pelipaikaltaan puolustaja. Hän edusti Ruotsin maajoukkuetta Sarajevon olympialaisissa 1984 mutta joutui jättämään turnauksen kesken polvivamman vuoksi jo kolmannessa ottelussa. Ruotsi saavutti olympiaturnauksessa pronssia. Thelvén pelasi myös vuoden 1984 Kanada-cupissa, jossa tuloksena oli kakkossija, MM-kilpailuissa 1985 ja Kanada-cupissa 1987. Hän voitti alle 20-vuotiaiden maailmanmestaruuden vuonna 1981.

Thelvén edusti kotimaassaan Djurgårdens IF:ää kausina 1978–1979 ja 1980–1985. Hän voitti Ruotsin-mestaruuden vuonna 1983. NHL-seura Boston Bruins varasi Thelvénin vuoden 1980 varaustilaisuuden yhdeksännellä kierroksella 186. varausvuorolla. Thelvén pelasi Bruinsissa kausina 1985–1990 yhteensä 207 runkosarjaottelua, joissa hän teki 20 maalia ja antoi 80 maalisyöttöä, ja 34 pudotuspeliä, joissa hän teki neljä maalia ja sai kymmenen syöttöpistettä. Hän lopetti uransa kaudella 1989–1990 polviongelmien vuoksi.

Lähteet
-------

1. 1 2 3 4 5  Michael Thelvén Sveriges olympiska kommitté. Viitattu 6.6.2020. (ruotsiksi)
2. 1 2 3 4 5 6  Michael Thelvén *Eliteprospects*. Viitattu 6.6.2020. (englanniksi)
**Conspiracy** on yhdysvaltalainen jännityselokuva joka sai ensi-iltansa vuonna 2008. Sen on ohjannut Adam Marcus, hän on myös käsikirjoittanut sen yhdessä Debra Sullivanin kanssa. Sen pääosia näyttelevät Gary Cole, Jennifer Esposito ja Val Kilmer.

Juoni
-----

Yhdysvaltain merijalkavän erikoisoperaatioiden sotilas MacPherson (Val Kilmer) haavoittuu Irakissa, ja menettää siinä yhteydessä toisen jalkansa, mikä vuoksi hän joutuu jäämään eläkkeelle. Eläkkeellä ollessaan hän saa puhelun armeijakaveriltaan Miguelilta (Greg Serano), ja tämä kertoo tarvitsevansa apua. MacPherson panttaa aseensa, että saa rahat matkaan etelään New Lagoon, jossa hänen ystävänsä maatila on. Sinne päästyään hän huomaa tämän kadonneen, ja kun hän alkaa etsimään ystävänsä kukaan ei kaupungissa tunnu tietävän tästä mitään, ja hän alkaa epäilemään että John Rhodes (Gary Cole), jolla on paljon valtaa kaupungissa on tappanut hänen ystävänsä, mutta kukaan ei uskalla puhua siitä.

Elokuva ei ole saanut hyviä pisteitä arvosteluissa.

Lähteet
-------

1. ↑  *Conspiracy* Elonetissä. Viitattu 27.1.2023.
2. 1 2  Conspiracy (2008) – Bad Day in New Lago *The Movie Scene*. Viitattu 27.1.2023. (englanniksi)
3. 1 2  Conspiracy *Filmaffinity*. Viitattu 27.1.2023. (englanniksi)
4. ↑  *Conspiracy* Rotten Tomatoesissa. (englanniksi) Viitattu 27.1.2023.

Aiheesta muualla
----------------

* Conspiracy *MUBI*. Viitattu 27.1.2023. (englanniksi)
**Piuhanjoki** (myös **Piuhanoja**) on seitsemän kilometrin pituinen peltojen keskellä virtaavaa Maskusta alkava ja Raision Raisionlahteen laskeva joki, jonka valuma alue on 31 km². Se on Raisionlahden pääasiallinen kuormittaja jollei lasketa merestä itsessään tulevaa kuormitusta.

Sen latvaosat koostuvat kahdesta isommasta ojasta Maskussa: Noin kolmen kilometrin pituisesta Karevanojasta joka alkaa Karevansuosta ja lyhyemmästä nimettömästä ojasta joka alkaa Pirttimäestä. Joen alajuoksulla Raisio yhtymän tehtaiden kohdalla on isompi sivuhaara Kuuanoja, jonka pituus on neljä kilometriä. Kuuanoja alkaa Metsäsylttylästä ja kulkee osan matkaa maan alla Raisio yhtymän kohdalla.

Piuhanojasta kulkeutuva kiintoainekuormitus mataloittaa lahtea nopeasti.
Vuonna 1999 tehdyssä selvityksessä hajakuormitusarvot Raisionlahden pohjukassa, jonne Piuhanjoki laskee, olivat: 2,2–2,6 tonnia fosforia vuodessa ja typen 23–31 tonnia vuodessa. Piuhanjoen veden laatua ei tarkkailla säännöllisesti.

Kuuanoja
--------

Kuuanoja padottiin vuonna 1989 Raisio yhtymän kohdalla. Pato estää piha-alueiden hulevesien pääsyn ojaan. Raisio yhtymä laskee sadevesiä ja voimalaitoksen neutralointivesiä pH-säädön jälkeen ojaan.

Kuuanojan veden laatua seurataan automaattisella näytteenottimella joka analysoi kemiallisen hapenkulutuksen, kiintoaineen, rasvan, kokonaisfosforin ja pH:n. Vuosina 2002–2006 vesi oli lievästi emäksistä, pH keskimäärin 7,5, fosfori 0,5 mg/l, kemiallisesti happea kuluttavia yhdisteitä 73 mg 02/l, kiintoainetta 48 mg/l ja rasvoja 2 mg/l.

Kasvillisuus
------------

Piuhanojan varrella kasvaa järviruokoa koivikon seassa.

Lähteet
-------

* Maanmittauslaitos: Kansalaisen Karttapaikka: Piuhanjoki *kansalaisen.karttapaikka.fi*. Viitattu 29.6.2009. [vanhentunut linkki]

### Viitteet

1. ↑  Maa ja Vesi Oy: Raisionlahden hoito- ja käyttösuunnitelma 2004  12.3.2004. Raision kaupunki. Viitattu 29.6.2009. [vanhentunut linkki]
2. 1 2 3  Länsi-Suomen ympäristölupavirasto: Ympäristölupapäätös: Raisio Oyj LOS-2006-Y-399 *miljo.fi*.  27.11.2007. Viitattu 29.6.2009. [vanhentunut linkki]
3. ↑  Lounais-Suomen ympäristökeskus: Ympäristölupapäätös: Rehuraisio Oy LOS-2003-Y-1323-111 *ymparisto.fi*.  28.9.2007. Viitattu 29.6.2009.
4. ↑  Suomen Luontotieto Oy: Raisionlahden kasvillisuusselvitys 2006  2007. Raision kaupunki. Viitattu 29.6.2009. [vanhentunut linkki]

CommonsCommons
Wikimedia Commonsissa on kuvia tai muita tiedostoja aiheesta **Piuhanjoki**.
**HPKP** (engl. *HTTP Public Key Pinning*) on internetin turvallisuutta parantava menetelmä, jossa HTTP ylätunnisteen (header) kautta verkkosivun ylläpitäjä antaa kopion julkisesta avaimestaan tai jopa koko varmenteen pitkäaikaiseen säilöön esimerkiksi käyttäjän selaimeen. Kun käyttäjä käy jälleen sivulla, vertailee hänen selaimensa sivun ylläpitäjän nyt antamaan avaimeen ja aiemmin antamaan avaimeen. Jos ne täsmäävät, käyttäjä jatkaa normaalisti sivun käyttöä. Jos avaimet eivät täsmää, voi kyseessä olla yritys suorittaa välistävetohyökkäys, jolloin käyttäjä saa asiasta varoituksen. HPKP suojaa siis välistävetohyökkäyksiltä.

HPKP:n haittana voi olla mm. se, että jos HPKP:n vanhenemisen aika-asetus on liian pitkä ja sivun ylläpitäjän varmenne vanhenee tai sitä joudutaan muuttamaan yllättäen ennen HPKP vanhenemista, saavat sivua aiemmin käyttäneet varoituksen sivun turvattomuudesta ja saattavat lopettaa tai joutua lopettamaan sivun käytön. Tällöin sivun imago voi kärsiä ja sivun ylläpitäjä voi menettää rahaa asiakaskadon vuoksi. Termiä kutsutaan HPKP itsemurhaksi (eng. *HPKP suicide*). HPKP voi myös heikentää käyttäjän yksityisyyttä, sillä lista tallennetuista sivuista säilyy selainohjelmassa, ja laajalle levittäytynyt internetpalvelu (kuten Google) voi käyttää tätä ominaisuutta seuraamaan käyttäjän toimia internetissä. Lisäksi HPKP:tä voidaan käyttää väärin esimerkiksi jonkin verkkosivun ylätunnisteen hakkeroinnissa, jolloin hakkeri saa sivun hallintaansa ja voi kiristää sen ylläpitäjää ns. *HPKP ransom* -hyökkäyksessä.

HPKP-säilö on usein mahdollista tyhjentää tai kytkeä HPKP ominaisuus pois päältä.

Kirjoitushetkellä vuonna 2018 HPKP-tuki löytyy Firefox-, Opera- ja Chrome-selaimista. Edge- tai Safari-selaimissa tukea ei ole. Chrome-selaimessa tuki aiotaan lopettaa.

Katso myös
----------

* TLS
* Tietoturva

Lähteet
-------

1. 1 2  HTTP Public Key Pinning (HPKP) Mozilla Developer Network.  Arkistoitu. Viitattu 21.1.2018.
2. 1 2  Scott Helme: Using security features to do bad things *scotthelme.co.uk*.  15.8.2016.  Arkistoitu. Viitattu 21.1.2018.
3. ↑  Be Afraid Of HTTP Public Key Pinning (HPKP)  26.10.2016. Smashing Magazine.  Arkistoitu. Viitattu 21.1.2018.
4. ↑  Sleevi, Ryan, Evans, Chris, Palmer, Chris: Public Key Pinning Extension for HTTP *tools.ietf.org*.  Arkistoitu. Viitattu 21.1.2018.
5. ↑  RIP HPKP: Google abandons public key pinning *theregister.co.uk*.  Arkistoitu. Viitattu 21.1.2018.
**Armi Eina Irmeli Harva** (o.s. **Seppola**; 7. marraskuuta 1922 Turku – 24. tammikuuta 2018) oli suomalainen arkkitehti. Hän valmistui arkkitehdiksi Teknillisestä korkeakoulusta vuonna 1948. Harva aloitti työuransa Turun kaupungin talorakennusosastolla ja siirtyi myöhemmin työskentelemään Helsingin kaupungin asemakaavaosastolla. Armi Harva toimi aktiivisesti naisarkkitehtien yhdistys Architectassa muun muassa sen sihteerinä ja puheenjohtajana.

Lähteet
-------

1. ↑  Kuolinilmoitus, Helsingin Sanomat, 2018, No 39, sivu C21, julkaistu 10.2.2018
2. ↑  Kunniajäsenet Architecta. Viitattu 23.5.2022.
3. ↑  *Suomen korkeakouluinsinöörit ja arkkitehdit 1956*. STS & TFiF, 1956.
4. ↑  Suomen Arkkitehtiliitto – vuosikirja 1967
5. ↑  Architectan matrikkeli, Kansallisarkisto


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
**Aziz Zakari** (s. 2. syyskuuta 1976, Accra, Ghana) on ghanalainen pikajuoksija.

Zakari osallistui Ateenan MM-kisoihin 1997, mutta karsiutui 100 metrin juoksun toisissa alkuerissä ajallaan 10,29. Seuraavana vuonna hän selvisi Kuala Lumpurin Kansainyhteisön kisoissa 100 ja 200 metrin juoksun välieriin, mutta 4 x 100 metrin viestijuoksussa hänet diskattiin. Vuonna 2000 Zakari voitti Afrikan mestaruuden 100, 200 ja 4 x 100 metrillä. Sydneyn olympialaisissa hän selviytyi loppukilpailuun 100 metrillä, mutta keskeytti loppukilpailussa. 4 x 100 metrillä Ghanan joukkue keskeytti alkuerissä.

Zakari sijoittui seitsemänneksi 100 metrillä Edmontonin MM-kisoissa 2001. Kauden lopussa GP-finaalissa hän oli 200 metrillä kuudes ajalla 20,63. Manchesterin Kansainyhteisön kisoissa 2002 hän karsiutui 100 metrin välierissä, mutta selviytyi 200 metrin loppukilpailuun, jossa sijoittui viidenneksi ajalla 20,29. Kauden lopussa hän juoksi GP-finaalissa 100 metrillä viidenneksi. Zakari karsiutui Pariisin MM-kisoissa 2003 100 metrin alkuerissä. Seuraavana vuonna Ateenan olympialaisissa hän karsiutui 4 x 100 metrin alkuerissä. Henkilökohtaisella 100 metrillä hän selviytyi finaaliin, mutta keskeytti loppukilpailussa. Loppukilpailun seitsemästä maaliin tulleesta kuusi alitti kymmenen sekunnin rajan. Kauden lopussa Zakari sijoittui IAAF:n yleisurheilufinaalissa 100 metrillä kolmanneksi ajalla 10,15.

Zakari juoksi ensimmäisen kerran alle 10 sekunnin 14. kesäkuuta 2005 samassa juoksussa, jossa Jamaikan Asafa Powell juoksi uuden maailmanennätyksen. Samana vuonna hän juoksi Helsingin MM-kisoissa 100 metrillä kahdeksanneksi ja IAAF:n yleisurheilufinaalissa toiseksi ajalla 10,01. Seuraavana vuonna hän sijoittui Kansainyhteisön kisoissa 100 metrillä viidenneksi. Huhtikuussa 2006 Zakari jäi kiinni doping-testissä anabolisten aineiden käytöstä ja sai kahden vuoden kilpailukiellon. Hänen 29. huhtikuuta 2006 alkaen tekemänsä tulokset mitätöitiin. Hänen kilpailukieltonsa päättyi 8. kesäkuuta 2008.

Pekingin olympialaisissa 2008 hän karsiutui 100 metrin puolivälierissä. Berliinin MM-kisoissa 2009 ja Daegun MM-kisoissa 2011 hän karsiutui sen sijaan jo alkuerissä.

Ennätykset
----------

* 100 metrin juoksu: 9,99 (2005)
* 200 metrin juoksu: 20,23 (2000)

Lähteet
-------

1. 1 2 3 4 5 6 7 8 9  Aziz Zakari Kansainvälinen yleisurheiluliitto.  (englanniksi)
2. 1 2 3 4   (Arkistoitu – Internet Archive)
3. ↑  Siukonen, Markku (toim.): *Suuri olympiateos 11*. Helsinki: Otava, 2001. ISBN 951-98673-0-9.


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**Prime95** on George Woltmanin ohjelmoima vapaasti saatavilla oleva ohjelma jota käytetään mersennen alkulukujen etsimiseen GIMPS-projektissa. MPrime on Linuxin komentokehotteesta käytettävä versio Prime95-ohjelmasta. Vaikka suurin osa GIMPS-ohjelman lähdekoodista on vapaasti saatavilla, teknisesti ottaen kyseessä ei ole vapaa ohjelma sillä käyttäjän tulee odottaa projektin hajauttamisen termejä, jos ohjelmaa käytettäessä löydetään vähintään 100 000 000 numeroa pitkä alkuluku ja käyttäjä voittaa $150000 dollarin palkinnon. Ohjelmakoodin pätkä, jota käytetään tarkistussumman luontiin ei ole julkisesti saatavilla turvallisuussyistä johtuen Uudelleenkirjoitettu Fft-ohjelmointikieli*kenen mukaan?* tämänhetkisessä vakaassa versiossa hyödyntää FMA-käskykantaa ja tämän myötä ohjelman suorituskyky on noussut hurjasti. *lähde?*

Prime95 ohjelmaa käytetään myös suorittimen ja muistien vakauden testaamiseen sen tuottaman äärimmäisen rasituksen vuoksi. Tämän vuoksi ohjelmasta voi valita erillisen "torture test"-muodon joka testaa suoritinta ja muisteja käyttäjän haluaman ajan.

Torture testissä on kolme eri ominaisuutta joiden valinta vaikuttaa siihen, mitä ominaisuuksia tietokoneesta testataan. Näitä valintoja voi tehdä muuttamalla Fourierin muunnoksen kokoa. Ohjelman esiasetuksella on kolme eri vaihtoehtoja: pienet fft:t ja paikallaan pysyvillä fft:llä ja blend testillä. Pienet ja paikallaan pysyvät rasittavat enimmäkseen suorittimen liukulukuyksikköä ja välimuisteja blend-valinnan rasittaessa kaikkia tietokoneen komponentteja.

Lähteet
-------

1. ↑   Cooperative Computing Awards
2. ↑  ? P=47191&postcount=16
HOPE/HOSBO-liitopommi.
**HOPE** (Hochleistungs-Penetrator=korkean suorituskyvyn tunkeutuja) ja **HOSBO** (Hochleistungs-spreng-bombe=korkean suorituskyvyn räjähdepommi) ovat Saksassa kehitettäviä liitopommeja. Niitä kehittää Diehl Defence Saksan ilmavoimille.

Kehitys
-------

HOPE:n ensimmäinen testilento tapahtui vuonna huhtikuussa 2008 Saksassa. Onnistuneempi testi tehtiin syyskuussa 2008 Ruotsissa.

HOPE
----

HOPE on ohjattava liitopommi, jolla voidaan tuhota mm. tunneleita, bunkkereita ja myös liikkuvia ajoneuvoja. Pommin kantama on yli 160 kilometriä ja sitä ohjataan sähkö-optisesti. Pommissa on sisäänrakennettu GPS/INS paikannus.

HOSBO
-----

HOSBO on ohjattava liitopommi, joka on suunniteltu modulaatiseksi, ja siihen voidaan asentaa erilaisia taistelukärkiä, myös ei-tappavia mikroaaltoaseita. Pommin ohjaus on identtinen HOPE:n kanssa.

Teknisiä tietoja
----------------

* Kantama: 160 km
* Pituus: 5m/3,5m
* Paino: 1400 kg/907 kg
* Halkaisija: noin 40 cm
* Ohjaus: GPS/INS sekä sähkö-optinen videopalaute -pohjainen
* Laukaisualustat
	+ Eurofighter Typhoon
	+ Panavia Tornado

Lähteet
-------

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en: HOPE/HOSBO
**Primaaliterapia** on Arthur Janovin kehittämä terapiamuoto jonka mukaan neuroosien ja muiden mielenterveyden häiriöiden keskeisenä selittäjänä ovat pääasiassa sikiö- ja varhaislapsuuden aikaiset kokemukset. Näitä kokemuksia on mm. hylätyksi tulemisen kokemus. 

Koska pienellä lapsella ei ole puhuttua kieltä, ei myöskään varhaisia kokemuksia voi Janovin mukaan käsitellä kielellisen tai älyllisen terapian kautta. Terapian aikana asiakas saadaan tuntemaan nuo tunteet uudelleen ja integroimaan ne osaksi ihmisen älyllistä osaa. Janovin mukaan tämä johtaa kokonaiseen ja ehyeen mieleen jossa ei ole sijaa neurooseille.

Janovin ensimmäinen asiaa käsittelevä teos *Primal Scream* on suomennettu nimellä *Huuto sisimmästä*. Kirjan nimi tulee terapian aikana esiintulevasta tyypillisestä huudosta jonka Janov väittää olevan alkukantaista, sisäisen lapsen ääntä. Teoksessaan *Biology of Love* Janov painottaa että primaaliterapia ei ole huutoterapiaa vaikka se sellaiseksi toisinaan nimetäänkin.

Janovin klinikka toimii Kaliforniassa, Venicessä.

Katso myös
----------

* Karbogeenikaasu
* Psykedeeliterapia
Primaarinen aivojen B-soluinen non-Hodgkin-lymfooma.
**Primaarinen aivolymfooma** on harvinainen aivoista alkunsa saava imusolujen syöpä, lymfooma. Sen riskiä kasvattaa heikentynyt immuunijärjestelmä, jonka syihin kuuluvat HIV-infektio ja elinsiirrot, erityisesti sydämen. Sairaus liittyy myös Epstein-Barrin virukseen varsinkin HIV-positiivisilla henkilöillä. Muita yleisempi kyseinen syöpä on 45–70-vuotiailla. Tunnetuista riskitekijöistä huolimatta sairastumisen syy jää yleensä tuntemattomaksi, ja suurimmalla osalla potilaista on normaali immuunijärjestelmä. Sairaus kehittyy yleensä isoaivoihin.

Primaarinen aivolymfooma voi oireilla esimerkiksi puheen, näön tai persoonallisuuden muutoksina, kuumeiluna, aistiharhoina, päänsärkynä tai kouristeluna. Kortikosteroideilla hoidetaan oireita ja turvotusta. Kemoterapia, yleensä korkea-annoksinen metotreksaatti, voi pidentää selviytymistä useilla vuosilla. Jos kemoterapia ei tehoa, voidaan turvautua sädehoitoon. Monet potilaat saavat yhdistelmähoitoa, johon kuuluu lääkkeitä, kuten temotsolomidi, rituksimabi, sytarabiini ja etoposidi.

Hoitamaton primaarinen aivolymfooma johtaa kuolemaan alle kahdessa kuukaudessa, mutta kemoterapian avulla potilaat selviävät usein 3–4 vuotta tai kauemmin. Viisivuotiseloonjääminen on noin 40 %, ja nuorilla potilailla on parempi ennuste kuin vanhemmilla.

Primaarinen aivolymfooma kuvattiin ensi kertaa 1920-luvuilla. Ei tiedetä, miksi se saa alkunsa keskushermostosta, jossa tavallisesti ei ole imusoluja.

Lähteet
-------

1. 1 2 3  MedlinePlus: Primary lymphoma of the brain
2. ↑  Macmillan Cancer Support: Primary CNS lymphoma
3. ↑  American Uveitis Society: Primary Central Nervous System Lymphoma (Arkistoitu – Internet Archive)
**Juho (Jonne) Kuivala** (27. heinäkuuta 1902 Oulu – 24. marraskuuta 1956 Moskova) oli suomalainen toimittaja ja kommunistisen liikkeen aktivisti.

Kuivala syntyi kirvesmiehen perheeseen. Hän osallistui työväen järjestötoimintaan ja liittyi vuonna 1925 Suomen kommunistiseen nuorisoliittoon ja vuonna 1926 kommunistiseen puolueeseen. Kuivala työskenteli Oulun työväen vaalikomitean sihteerinä vuodesta 1927, sanomalehti *Pohjan Voiman* vastaavana toimittajana vuosina 1929–1930 ja Suomen Kuljetustyöläisten Liiton toimitsijana vuonna 1930. Hän siirtyi syksyllä 1930 Neuvostoliittoon, jossa hän työskenteli Petroskoin ja Leningradin suomenkielisten lehtien toimittajana. Talvisodan aikana Kuivala työskenteli Terijoen hallituksen äänenkannattajan *Kansan Vallan* toimittajana yhdessä Antti Hyvösen kanssa.

Kuivala palasi vuonna 1946 Ouluun, jossa hän työskenteli *Kansan Tahdon* toimittajana. Hän siirtyi vuonna 1949 Helsinkiin, jossa hän toimi muun muassa Suomi–Neuvostoliitto-Seurassa. Sairastuttuaan vakavasti vuonna 1953 Kuivala siirtyi Neuvostoliittoon.

Jonne Kuivala oli naimisissa kääntäjä-toimittaja Saimi Kuivalan kanssa.

Lähteet
-------

1. 1 2 3  Jonne Kuivala kuollut.  *Työkansan Sanomat*, 27.11.1956, s. 3.
2. 1 2  Salomaa, Markku: *Punaupseerien nousu ja tuho*, s. 379. Otava, 2018. ISBN 978-951-1-32381-5.
3. ↑  Laakso, Sally: Saimi Kuivala in memoriam.  *Carelia*, 5/1998, s. 159–160.
**FCM Travel Solutions** on liikematkatoimisto, joka on toiminut Suomessa vuodesta 2016 lähtien, jolloin australialainen Flight Centre Travel Group osti Travellinkin liikematkatoiminnot. 

Flight Centre Travel Group (FCTG) on yksi maailman suurimmista matkatoimistoketjuista, joka toimii yli 95 maassa ympäri maailman. Flight Centre Travel Groupilla on 37 eri kohderyhmille suunnattua brändiä ja FCM Travel Solutions on sen lippulaiva liikematkatoimisto. Vuonna 2019 yhtiön henkilöstömäärä Suomessa oli 9, maailmanlaajuisesti yli 18 500. Globaali liikevaihto on 12,5 miljardia euroa. 

Flight Centre Travel Group on listattu Australian pörssissä, jossa se on sadan suurimman pörssiyhtiön joukossa. World Travel Awards on valinnut FCM Travel Solutionsin maailman parhaaksi liikematkatoimistoksi (World’s Leading Travel Management Company) jo kuutena vuonna peräkkäin. 

FCM Travel Solutions on rekisteröity Suomessa nimellä on Flight Centre Travel Group (Europe) AB, filial I Finland. 

Yrityksen perustaja ja toimitusjohtaja on Graham "Skroo" Turner ja Pohjoismaiden toiminnoista vastaa Bodil Månsson, FCM Managing Director Nordics.

Historia
--------

Travellink perustettiin vuonna 2000, kun osakkaat SAS, Amadeus ja Tele2 ostivat tuotemerkin Travellink. Vuodesta 2005 lähtien Travellink on ollut osa Opodo-ryhmää. Vuonna 2016 Flight Centre Travel Group osti Travellink Corporaten.

Flight Centre Travel Group
--------------------------

Uuden omistajan, Flight Centre Travel Groupin, perustivat Graham Turner ja Geoff Harris vuonna 1981. Ensimmäinen Flight Centre -matkatoimisto avattiin Sydneyssä 1982, jolloin mukaan liittyi Bill James. Näin sai alkunsa yksi maailman suurimmista matkatoimistoista. Kaverukset toimivat yhä aktiivisesti menestyvässä yhtiössä.

Lähteet
-------

* (Arkistoitu – Internet Archive)